**HATÁROZAT**

**az erdélyi magyar nemzeti közösség személyi elvű (kulturális) autonómiájának közjogi kereteit megteremtő törvénytervezetek Románia parlamentje elé terjesztéséről**

Azon meggyőződés által vezérelve, hogy az Erdélyben számbeli kisebbségben élő magyar nemzeti közösség önazonosságának védelmére a jelenlegi román nemzetállami keretben csak **a személyi elvű autonómia intézményrendszere jelent hosszú távú közjogi megoldást**; tudatában annak, hogy a kulturális autonómia az Európai Unió több tagországában

elfogadott, **működő gyakorlat és hatékony eszköz** a többségi nemzet és a számbeli kisebbségben élő nemzeti közösségek közötti feszültségek megelőzésére; felismerve, hogy az Erdélyt is magába foglaló mai Románia kialakulása szempontjából Bukarest által legfontosabb legitimációs eszköznek tekintett Gyulafehérvári Nagygyűlés 100. évfordulóján az erdélyi magyar politikai érdekképviselet kötelessége **ismételten és határozottan felmutatni azt a közjogi megoldást** – a közösségi autonómiák intézményrendszerét –, amelyet a Gyulafehérvári Nyilatkozat is tartalmaz; elfogadva irányadónak az Erdélyi Magyar Nemzeti Tanács szakértői műhelyében készült, a Tanács plenárisa által jóváhagyott és 2004-ben öt magyar képviselő (Kovács Zoltán, Pécsi Ferenc, Szilágyi Zsolt és Toró T. Tibor képviselők, valamint Sógor Csaba szenátor) által benyújtott két törvénytervezetet – az egyik **„A nemzeti közösségek személyi elvű autonómiájának kerettörvénye[[1]](#footnote-1)** (a továbbiakban **Kerettörvény**)”, a másik pedig az erre támaszkodó és konkrétan az erdélyi magyar közösségre alkalmazott törvénykezdeményezés, „**A romániai magyar nemzeti közösség személyi elvű autonómiájának statútuma”[[2]](#footnote-2)** (a továbbiakban **Statútum**) – amelyek sem érvényességükből, sem időszerűségükből nem vesztettek az eltelt közel 15 év alatt; ismételten egyetértve az autonómiapárti politikai tábor, valamint az erdélyi magyar történelmi egyházak vezetői és a politológusi szakma mértékadó képviselői által 2005-ben megfogalmazott bírálatokkal, amelyek elfogadhatatlannak minősítették a román kormány által a Parlament elé terjesztett, „**a nemzeti kisebbségek jogaira”** vonatkozó törvénytervezetet, különös tekintettel annak a „kulturális autonómia” címet viselő fejezetét és annak visszavonására szólítottak fel;

bizakodóan tekintve a három erdélyi magyar politikai párt által ez év január 8-án, a Kolozsvári Nyilatkozat 25. évfordulója alkalmából elfogadott közös dokumentumban foglaltakra, miszerint ***„a kulturális autonómia az erdélyi magyarok összességének önkormányzatát jelenti az oktatás, kultúra, tájékoztatás terén, valamint azokon a területeken, amelyek a nemzeti identitás megőrzése és továbbadása, a közművelődés fejlesztése szempontjából meghatározóak”***, illetve „***a kulturális autonómia alapvető közösségi jog, ennek törvény általi elismertetése és intézményrendszerének kiépítése az egyetlen életképes megoldás Erdély különböző régióiban számbeli kisebbségben – helyenként szórványban – elő közösségeink nemzeti identitásának megtartására és szülőföldjén való boldogulására”;***

az Erdélyi Magyar Nemzeti Tanács és a Székely Nemzeti Tanács Együttes Küldöttgyűlése kimondja:

1. **Stratégiai fontosságú, hogy a Centenárium évében a Gyulafehérvári Nyilatkozatban is megígért kulturális autonómia törvénytervezet formájában a román politikai nyilvánosság elé kerüljön.**
2. **Felszólítja a három erdélyi magyar politikai érdekképviseleti szervezetet, hogy a fenti dokumentumokat – a Kerettörvényt és a Statútumot – alapul véve mielőbb kezdjék el az egyeztetést a személyi elvű autonómia közjogi kereteit megteremtő jogszabályok tartalmáról, formájáról és Románia Parlamentje elé terjesztésének módjáról.**
3. **A tömbben, illetve a regionálisan is számbeli kisebbségben élő magyarok egymásrautaltsága és szolidaritása jegyében az Erdélyi Magyar Nemzeti Tanács és a Székely Nemzeti Tanács szervezetei közös politikai és szervezési támogatásukról biztosítják a kezdeményezést.**

Elfogadta

az Erdélyi Magyar Nemzeti Tanács és a Székely Nemzeti Tanács Együttes Küldöttgyűlése

Marosvásárhelyen, 2018. október 27-én

1. Megtalalálható román nyelven a Képviselőház honlapján

   [(http://www.cdep.ro/pls/proiecte/upl\_pck.proiect?cam=2&idp=5659)](http://www.cdep.ro/pls/proiecte/upl_pck.proiect?cam=2&idp=5659) a hozzátartozó járulékos dokumentumokkal együtt. [↑](#footnote-ref-1)
2. Megtalalálható román nyelven a Képviselőház honlapján

   [(http://www.cdep.ro/pls/proiecte/upl\_pck.proiect?cam=2&idp=5658)](http://www.cdep.ro/pls/proiecte/upl_pck.proiect?cam=2&idp=5658) a hozzátartozó járulékos dokumentumokkal együtt. [↑](#footnote-ref-2)